Λιγκ Καπ Αγγλίας

Το Λιγκ Καπ (αγγλικά: EFL Cup) είναι μια ποδοσφαιρική διοργάνωση κυπέλλου μεταξύ των 92 επαγγελματικών ποδοσφαιρικών ομάδων της Αγγλίας. Δεν έχει την αίγλη του Κυπέλλου Αγγλίας, στο οποίο δηλώνουν συμμετοχή πάνω από 600 ομάδες, αλλά έχει την αξία του, αφού οι τροπαιούχοι συμμετέχουν στο Europa Conference League. Ο θεσμός ως κύπελλο επαγγελματικών ομάδων, ξεκίνησε το 1960-61 στην Αγγλία. Αργότερα, η ιδέα υιοθετήθηκε κι από άλλες χώρες κι έτσι ο θεσμός επεκτάθηκε σε πολλά ευρωπαϊκά κράτη, όχι πάντα με επιτυχία. Π.χ. το ελληνικό Λιγκ Καπ διεξήχθη μόνο μία σεζόν. Αντίθετα, το γαλλικό Λιγκ Καπ καθιερώθηκε ως το 2020 και ο εκάστοτε νικητής συμμετείχε στα προκριματικά του Europa League. Ο θεσμός αποτελεί την ευκαιρία των μικρότερων ομάδων να πετύχουν μια διάκριση και πιθανόν μια έξοδο στο Κύπελλο ΟΥΕΦΑ, διότι συνήθως οι μεγαλύτεροι σύλλογοι το βάζουν σε δεύτερη μοίρα και χρησιμοποιούν νέους ή αναπληρωματικούς παίκτες. Υπάρχει και γυναικείο Λιγκ Καπ Αγγλίας, στο οποίο συμμετέχουν οι 36 γυναικείες ποδοσφαιρικές ομάδες των τριών κατηγοριών.

 Στα τέλη της δεκαετίας του '50 οι περισσότερες αγγλικές ομάδες είχαν εφοδιάσει τα γήπεδά τους με προβολείς. Έτσι είχαν την ευκαιρία να αγωνίζονται και τις καθημερινές, τα βράδια που ο κόσμος είχε σχολάσει από τις δουλειές του. Το 1960-61 αποφάσισαν να ξεκινήσουν το Λιγκ Καπ, ως μια διοργάνωση των επαγγελματικών ομάδων που θα διεξαγόταν μεσοβδόμαδα με προβολείς. Τα πρώτα χρόνια πολλές από τις κορυφαίες ομάδες απέφευγαν να πάρουν μέρος. Όμως, όταν αποφασίστηκε η κατάκτηση του Λιγκ Καπ να οδηγεί στο Κύπελλο ΟΥΕΦΑ, συμμετείχαν και οι 92 επαγγελματικοί σύλλογοι και των τεσσάρων κατηγοριών. Προσωρινά, με την καθιέρωση του Τσάμπιονς Λιγκ έγινε προβληματική η συμμετοχή του νικητή του Λιγκ Καπ στο Κύπελλο ΟΥΕΦΑ. Όμως, με την κατάργηση του Κυπέλλου Κυπελλούχων η ρύθμιση επανήλθε και το Λιγκ Καπ απέκτησε την προηγούμενη αίγλη του. Ως το 1966 ο τελικός ήταν διπλός, στις έδρες των δύο φιναλίστ. Από το 1967 διεξάγεται μονός τελικός, σε περίπτωση που λήγει ισόπαλος οι δυο φιναλίστ εκτελούν πέναλτι. Ως το 2000 ο τελικός γινόταν στο Στάδιο Γουέμπλεϊ. Από το 2001 ως το 2007 μεταφέρθηκε στο Στάδιο Μιλένιουμ του Κάρντιφ κι από το 2008 επέστρεψε στο νέο Γουέμπλεϊ. Από το 1982 η διοργάνωση χρηματοδοτείται από χορηγό, ο οποίος εμπεριέχεται στην ονομασία του. Έτσι μετά το 1981 ο Λιγκ Καπ Αγγλίας έφερε τις εξής ονομασίες: Milk Cup (1982–1986) Littlewoods Challenge Cup (1986–1990) Rumbelows Cup (1990–1992) Coca-Cola Cup (1992–1998) Worthington Cup (1998–2003) Carling Cup (2003–2012) Capital One Cup (2012–2016) Carabao Cup (2017–τώρα) Λογότυπα Συνολικά 22 ομάδες έχουν κατακτήσει το Λίγκ Καπ της Αγγλίας ενώ 34 συνολικά έχουν παίξει στον τελικό. Τους περισσότερους τίτλους (9) έχει κερδίσει η Λίβερπουλ, ενώ μαζί με την Μάντσεστερ Σίτι κατέχουν και το ρεκόρ των 4 συνεχόμενων τροπαίων (1981 ως 1984) και (2018 ως 2021). Η Λίβερπουλ κατέχει και το ρεκόρ των 13 συμμετοχών στον τελικό. Επίσης, στον τελικό έχουν φτάσει άλλες 11 ομάδες χωρίς να κερδίσουν το τρόπαιο: 2 φορές: Έβερτον, Γουέστ Χαμ, Σαουθάμπτον ΦΚ, Νιούκασλ Γιουνάιτεντ και Μπόλτον Γουόντερερς. 1 φορά: Ρόδερχαμ Γιουνάιτεντ, Ρότσντεϊλ ΑΦΚ, Σάντερλαντ ΑΦΚ, Όλντχαμ Αθλέτικ, Τρανμίρ Ρόβερς, Γουίγκαν Αθλέτικ και Κάρντιφ Σίτι. Επίσημος ιστότοπος